Covid-farandurinn er í miklum vexti en í gær greindust fleiri en nokkru sinni. Sóttvarnalæknir segir mikilvægt að halda áfram að beita sóttkví og einangrun til að hemja útbreiðsluna. Hann mun gefa skýrslu fyrir dómi í dag til að styðja þá kröfu sína að nokkrir einstaklingar sæti einangrun eftir að hafa greinst jákvæðir í pcr-prófi.
664 greindust með covid innanlands í gær og átta á landamærunum samkvæmt þeim upplýsingum sem lágu fyrir skömmu fyrir fréttir. Þórólfur Guðnason sóttvarnalæknir segir ekki enn komið í ljós hversu margir muni þurfa að leggjast inn vegna omíkron-afbrigðisins.
Þetta er bara í miklum vexti áfram og það er og það helgast af því að þetta er veira sem smitar mun hraðar og er meira smitandi en afbrigði sem við höfum þekkt.
Við erum ekki að sjá omíkron-afbrigði eða fólk sem smitast af því leggjast inn spítala enn sem komið er en það gæti átt eftir að breytast því að við erum að það er að taka fólk 1-2 vikur að leggjast inn ef það veikist alvarlega.
Hann segir þó að dágóður fjöldi gæti þurft að leggjast inn verði innlagnatíðni 0,7 prósent eins og í Danmörku.
Enn þá er það delta-afbrigðið að uppistöðu sem er að leggjast inn, það voru fjórar innlagnir í gær og það eru 14 inniliggjandi og fimm á gjörgæslu
Aðspurður segðir Þórólfur ekki ástæðu til að gera minni kröfur um sóttkví þrátt fyrir aukinn fjölda þeirra sem þurfa að vera í sóttkví og þeirra áhrifa sem það hefur á vinnumarkaðinn.
Nei við erum að gera allt sem við getum til að hafa hemil á útbreiðslunni og okkar helsta tæki til þess er að beita einangrun og sóttkví eins og sóttvarnastofnun hefur hvatt alla til og eins og allar þjóðir Evrópu eru að gera.
Krafa sóttvarnarlæknis um að fimm einstaklingar sæti einangrun vegna covid-smita verður tekin fyrir í Héraðsdómi Reykjavíkur nú eftir hádegi. Arnar Þór Jónsson, lögmaður fólksins segir sóttvarnalækni þurfa að svara fyrir á hverju hann byggi þá ákvörðun að krefjast einangrunar yfir fólkinu. Þeir sem um ræðir eru í sömu fjölskyldu og fengu fjórir af fimm jákvætt úr sýnatöku úr PCR-prófi þann 18. desember síðastliðinn.
Það eru alls konar rök fyrir því að einkennalausir smiti og það er á þeim grunni sem allar ábyrgar stofnanir eins og sóttvarnastofnun Evrópu, Alþjóðaheilbrigðisstofnunin og sóttvarnastofnun Bandaríkjanna til dæmis nota nákvæmlega þessa nálgun eins og við erum að gera.